季直經幹喜得三白次師繹韻見餉走筆奉和
作者：曹彥約
朝代：宋

paragraphs: 三農一命如紙薄，已定蓋藏猶不樂。
年來慳雪意如何，摶空歲事堪隃度。
新誇兩白已呈祥，數日天工還作惡。
栽培玉屑界瓊田，指顧同雲藏碧落。
萬象改容龍戰野，滿船空載魚縱壑。
詩才喚起金閨人，坡上傳香梅綴萼。
明當改選歲又稔，揚州騎得纏腰鶴。
家有靈光獨巋然，事感鴒原驚已昨。
豈無他人和者寡，不有阿咸幾落寞。
關心不見九華樓，舊遊莫歎登雲閣。
與我新詩字字奇，珠玉盈懷分陸橐。